b"\n_START_ARTICLE_\nStaritsa\n_START_SECTION_\nHistorie\n_START_PARAGRAPH_\nByen ble grunnlagt i 1297 under navnet Gorodok (russisk: \xd0\x93\xd0\xbe\xd1\x80\xd0\xbe\xd0\xb4\xd0\xbe\xcc\x81\xd0\xba \xe2\x80\x93 lilleby). I 1365 ble byen flyttet fra den h\xc3\xb8ye h\xc3\xb8yrebredden til den lavere venstre siden av Volga, og fikk da navnet Novyj Gorodok (russisk: \xd0\x9d\xd0\xbe\xcc\x81\xd0\xb2\xd1\x8b\xd0\xb9 \xd0\x93\xd0\xbe\xd1\x80\xd0\xbe\xd0\xb4\xd0\xbe\xcc\x81\xd0\xba \xe2\x80\x93 Nye lilleby). _NEWLINE_Fra 1400-tallet har byen hatt navnet Staritsa, som er russisk for \xc2\xabgammelt elveleie\xc2\xbb. Navnet ble imidlertid feiltolket av heraldistene som laget Staritsas byv\xc3\xa5pen, hvor de plasserte et bilde av en gammel nonne, som er en annen betydning av ordet \xc2\xabstaritsa\xc2\xbb. I 1485 ble byen underlagt Storfyrsted\xc3\xb8mmet Moskva sammen med resten av Fyrsted\xc3\xb8mmet Tver._NEWLINE_P\xc3\xa5 1400-tallet ble fyrsted\xc3\xb8mmet styrt av Ivan III's s\xc3\xb8nn Andrej, og deretter av Andrejs s\xc3\xb8nn Vladimir. Selv om Ivan den grusomme ikke hadde noen barn, s\xc3\xa5 ble Vladimir av bojarene ansett som hans eneste arving. Da tsaren mistenkte Staritsas fyrste for \xc3\xa5 st\xc3\xa5 bak et komplott mot han, ble Vladimir og hans barn tvunget til \xc3\xa5 ta gift. _NEWLINE_I 1775 ble Staritsa senter for en ujezd. Fra oktober 1941 til januar 1942 var byen okkupert av Tyskland.\n_START_SECTION_\n\xc3\x98konomi og n\xc3\xa6ringsliv\n_START_PARAGRAPH_\nHovedindustriene i Staritsa best\xc3\xa5r av tekstilfabrikker, mekanisk industri og jordbruksrettet industri.\n_START_SECTION_\nSeverdigheter\n_START_PARAGRAPH_\nP\xc3\xa5 \xc3\xb8stsiden av elva kan det lett ses spor etter en tidligere bosetning, med store voller og hauger._NEWLINE_P\xc3\xa5 elvas venstre bredd st\xc3\xa5r Maria Himmelfarts kloster, med en kalksteinskatedral fra 1530 og en spisesal fra 1570, samt flere kirker fra 1700- og 1800-tallet._NEWLINE_Byens Boris og Gleb-katedral er en litt kjedelig nyklassisk bygning oppf\xc3\xb8rt mellom 1805 og 1820. Den erstattet en av miraklene i gammel russisk arkitektur, en mangespiret katedral bygget p\xc3\xa5 1560-tallet av de samme mesterne som arbeidet p\xc3\xa5 Vasilijkatedralen i Moskva. Det ble sagt at katedralene i Moskva og Staritsa var to s\xc3\xb8stre, akkurat som fyrstene i de to byene, Ivan og Vladimir, var to br\xc3\xb8dre.\n_START_SECTION_\nHuler\n_START_PARAGRAPH_\nDe mange gamle kalksteinsbygningene i byen er oppf\xc3\xb8rt av stein fra de mange (n\xc3\xa5 nedlagte) kalksteinsbruddene i omr\xc3\xa5det. Kalksteinsbruddene, som er fra 1700- og 1800-tallet, er ber\xc3\xb8mt blant russiske speleologer. Bruddene ble laget av lokalbefolkningen, uten noen overordnet plan, s\xc3\xa5 de kan v\xc3\xa6re veldig kronglete og kan brukes som en mindre modell for horisontale hule-labyrinter. De st\xc3\xb8rste bruddene har ganger med en samlet lengde p\xc3\xa5 tre til fire kilometer. Gangene er rene og t\xc3\xb8rre, noe som er uvanlig for Moskva-regionen._NEWLINE_Frivillige fors\xc3\xb8ker for tiden \xc3\xa5 overtale den lokale administrasjon til \xc3\xa5 se p\xc3\xa5 hulene som en lokal arv, og \xc3\xa5 organisere bruken av dem. Med dagens ustrukturerte bruk blir bruddene gradvis forringet p\xc3\xa5 grunn av uforsiktighet og vandalisme fra bes\xc3\xb8kende."